b'\n_START_ARTICLE_\nRehenbergi-Linteni\n_START_PARAGRAPH_\nFon Rehenbergi-Linteni jeb fon Rehenbergi, saukti par Linteniem (v\xc4\x81cu: von Rechenberg gennant Linten) ir v\xc4\x81cbaltie\xc5\xa1u dzimta, kas iece\xc4\xbcoja Kurzemes un Zemgales hercogist\xc4\x93 16. gadsimta beig\xc4\x81s. Krievijas imp\xc4\x93rijas vald\xc4\xabba 19. gadsimta vid\xc5\xab atzina Kurzemes fon Rehenbergu-Lintenu dzimtas ties\xc4\xabbas lietot mantojamu baronu titulu. Dzimta bija ierakst\xc4\xabta ar\xc4\xab Somijas lielhercogistes di\xc5\xbecilt\xc4\xabgo dzimtu matrikul\xc4\x81. _NEWLINE_Cita fon Lintenu (von Linten) dzimta 1742. gad\xc4\x81 bija ierakst\xc4\xabta Vidzemes bru\xc5\x86niec\xc4\xabbas matrikul\xc4\x81.\n_START_SECTION_\nV\xc4\x93sture\n_START_PARAGRAPH_\nRehenbergu dzimta c\xc4\x93lusies no Rehenbergas pils tagad\xc4\x93j\xc4\x81 Vidussaksijas apri\xc5\x86\xc4\xb7\xc4\xab Saksijas zem\xc4\x93 V\xc4\x81cij\xc4\x81. Pirmais rakstos piemin\xc4\x93tais dzimtas ciltst\xc4\x93vs ir 1270. gad\xc4\x81 piemin\xc4\x93tais Apics no Rehenbergas (Apitz de Rechenberg). Heinrihs no Rehenbergas 1286. un 1290. gad\xc4\x81 piemin\xc4\x93ts k\xc4\x81 Rohlicas pils karadraudzes loceklis. Bru\xc5\x86iniekam Hansam fon Rehenbergam 1534. gad\xc4\x81 pie\xc5\xa1\xc4\xb7\xc4\xabra Sv\xc4\x93t\xc4\x81s Romas imp\xc4\x93rijas br\xc4\xabvkunga (Reichsfreiherr) titulu, br\xc4\xabvkungam Leopoldam Fr\xc4\xabdriham fon Rehenbergam 1703. gad\xc4\x81 gr\xc4\x81fa titulu. Reform\xc4\x81cijas laika karos fon Rehenbergi atbalst\xc4\xabja Saksijas un Sil\xc4\x93zijas protestantus, v\xc4\x93l\xc4\x81k iesaist\xc4\xabj\xc4\x81s Livonijas kar\xc4\x81 Polijas-Lietuvas valdnieka Sigismunda II Augusta dienest\xc4\x81. P\xc4\x93c kara beig\xc4\x81m izveidotaj\xc4\x81 Kurzemes un Zemgales hercogist\xc4\x93 par\xc4\x81d\xc4\xabj\xc4\x81s mui\xc5\xbenieku dzimta, kas sevi d\xc4\x93v\xc4\x93ja Rehenbergiem-Linteniem (von Rechenberg gennant Linten), bet tie\xc5\xa1a vi\xc5\x86u radniec\xc4\xabba ar Rehenbergu dzimtas citiem atzariem nav pier\xc4\x81d\xc4\x81ma. Dzimta sadal\xc4\xabj\xc4\x81s vair\xc4\x81kos atzaros, kas m\xc5\xabsdien\xc4\x81s dz\xc4\xabvo V\xc4\x81cij\xc4\x81, Francij\xc4\x81, \xc5\xa0veic\xc4\x93, ASV un Austr\xc4\x81lij\xc4\x81.'